กรมควบคุมโรค เตือนผู้ปกครองช่วงอยู่บ้านเพื่อลดการติดโรคโควิด-19 ควรดูแลบุตรหลานอย่างใกล้ชิด
กรมควบคุมโรค เตือนผู้ปกครองช่วงอยู่บ้านเพื่อลดการติดโรคโควิด-19 ควรดูแลบุตรหลานอย่างใกล้ชิด นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า แม้ช่วงนี้จะเข้าสู่ฤดูฝน แต่สภาพอากาศยังคงร้อนจัด ประกอบกับเป็นช่วงที่ประชาชนหยุดอยู่บ้านเพื่อลดการติดโรคโควิด-19 เด็กยังไม่เปิดเทอม ซึ่งอาจมีการทำสถานที่ให้เด็กเล่นน้ำชั่วคราวในบ้าน เช่น เปิดน้ำใส่สระยาง กะละมัง หรือพาไปเล่นน้ำตามแหล่งน้ำธรรมชาติ กรมควบคุมโรค ขอเตือนผู้ปกครองควรดูแลบุตรหลานอย่างใกล้ชิด ไม่ปล่อยให้เด็กเข้าถึงแหล่งน้ำตามลำพัง  จากข้อมูลการเฝ้าระวังข่าวเบื้องต้นโดยกองป้องกันการบาดเจ็บ พบว่าตั้งแต่วันที่ 1 มกราคม - 19 พฤษภาคม 2563 พบเหตุการณ์เด็กอายุต่ำกว่า 15 ปี จมน้ำถึง 39 เหตุการณ์ มีเด็กเสียชีวิต 35 ราย ไม่เสียชีวิต 15 ราย โดยเด็กอายุ 5-14 ปี จมน้ำเสียชีวิตมากที่สุด และเพศชายจมน้ำมากกว่าเพศหญิงเกือบ 2 เท่า ที่น่าสนใจคือเกิดเหตุเด็กเล็กอายุต่ำกว่า 5 ปี ซึ่งต้องอยู่ในความดูแลของผู้ปกครองแต่กลับจมน้ำเสียชีวิตถึง 9 ราย จึงขอผู้ปกครองดูแลบุตรหลาน สำหรับวิธีการป้องกันอุบัติเหตุเด็กจมน้ำ ผู้ปกครองควรจัดการแหล่งน้ำในบ้านให้ปลอดภัย ติดตั้งกลอนล็อคประตูห้องน้ำให้สูงที่เด็กไม่สามารถเปิดเองได้ เทน้ำในถังน้ำหรือในภาชนะทิ้งทุกครั้งหลังใช้งาน คว่ำสระยางหรือภาชนะเพื่อไม่ให้มีน้ำขัง จัดพื้นที่เล่นที่ปลอดภัย/คอกกั้นเด็กที่ไม่ใกล้แหล่งน้ำให้แก่เด็กอายุต่ำกว่า 2 ปี กั้นเด็กออกจากแหล่งน้ำเพื่อไม่ให้เด็กเข้าถึงแหล่งน้ำตามลำพัง เด็กต้องอยู่ในสายตาผู้ดูแล/ผู้ปกครองตลอดเวลาและไม่ควรให้เด็กอยู่ตามลำพังกับพี่ที่อายุต่ำกว่า 20 ปี และควรสอนวิธีการป้องกันการจมน้ำแบบปลอดภัย โดยยึดหลัก “อย่าใกล้ อย่าเก็บ อย่าก้ม” ให้เด็กเล็กอายุต่ำกว่า 5 ปี โดยไม่เข้าใกล้แหล่งน้ำ ไม่เก็บของที่อยู่ในน้ำ ไม่ก้มหรือชะโงกลงไปในน้ำ